Man vas ná jagtog op wildplaasArgieffoto Die Limpopo-polisie het Donderdag in die vroeë oggendure ŉ middeljarige man in hegtenis geneem nadat die karkasse van tien bokke en ŉ volstruis in sy besit gevind is. Kol. Moatshe Ngoepe, provinsiale polisiewoordvoerder, het gesê die man is op ŉ wildsplaas langs die R71 in die Letsitele-omgewing, oos van Tzaneen, in hegtenis geneem. “Veiligheidswagte van die plaas het op inligting gereageer dat daar moontlik stropers op die plaas is. Hulle het gaan ondersoek instel en ŉ verdagte blou Mazda-bakkie opgemerk,” het Ngoepe gesê. “Die wagte het die bakkie genader. Ses verdagtes het van die bakkie gespring, die bestuurder agter gelaat en te voet die veld in gevlug. Die bestuurder het probeer wegjaag, maar is agternagesit en is vasgetrek.” Die wagte het intussen die polisie ontbied. Toe die polisie by die toneel opdaag het hulle die karkasse van een koedoe, een volstruis, ses rooibokke en drie njalas op die bakkie gekry en daarop beslag gelê. Die verdagte is op die toneel in hegtenis geneem en moet binnekort in die Tzaneen-landdroshof verskyn op aanklag van onwettige jag. ŉ Soektog na die ses ander verdagtes is van stapel gestuur.